กลุ่มพลังงานหนุน SET ปิดเช้าเด้ง 17 จุด รับราคาน้ำมันพุ่ง-ลุ้นศก.โลกฟื้น ฟากบ่ายเสี่ยงรูด
กลุ่มพลังงานหนุน SET ปิดเช้าเด้ง 17 จุด รับราคาน้ำมันพุ่ง-ลุ้นศก.โลกฟื้น ฟากบ่ายเสี่ยงรูด โดยชนีช่วงเช้าปิดที่ระดับ 1,556.77 จุด เพิ่มขึ้น 16.92 จุด หรือ 1.10% มูลค่าการซื้อขาย 5.44 หมื่นล้านบาท
13 ม.ค. 2564

สื่อข่าวรายงานว่า ดัชนีช่วงเช้าปิดที่ระดับ 1,556.77 จุด เพิ่มขึ้น 16.92 จุด หรือ 1.10% มูลค่าการซื้อขาย 5.44 หมื่นล้านบาท 
10 หุ้นดันดัชนีเช้านี้

ด้าน นายพิชัย เลิศสุพงศ์กิจ ผู้ช่วยกรรมการผู้จัดการฝ่ายการตลาด บล.ธนชาต เปิดเผยว่า ตลาดหุ้นไทยดีดตัวขึ้นวันนี้จากหุ้น 2 กลุ่มหลัก คือ พลังงานและแบงก์ โดยกลุ่มพลังงานได้รับปัจจัยหนุนจากราคาน้ำมันดิบเบรนท์ปรับขึ้นเข้าใกล้ระดับ 57 เหรียญสหรัฐ/บาร์เรล สูงสุดในรอบ 11 เดือน หลังซาอุดีอาระเบียจะลดกำลังการผลิตน้ำมัน 1 ล้านบาร์เรล/วันในเดือนก.พ.นี้
ขณะที่ล่าสุดราคาน้ำมันยังได้ปัจจัยหนุนจากความคาดหวังเชิงบวกต่อการฟื้นตัวของเศรษฐกิจโลก หลังจากที่คณะบริหารของนายโจ ไบเดน ว่าที่ประธานาธิบดีสหรัฐจะกระตุ้นเศรษฐกิจรอบใหม่ โดยส่งสัญญาณว่าจะประกาศมาตรการครั้งใหญ่หลายล้านล้านดอลลาร์ในวันพฤหัสบดีนี้ ก่อนที่จะเข้าพิธีสาบานตนรับตำแหน่งประธานาธิบดีในวันที่ 20 ม.ค.
ขณะที่อัตราผลตอบแทนพันธบัตรรัฐบาล (Bond Yield) ของสหรัฐฯ อายุ 10 ปี พุ่งขึ้นแตะระดับสูงสุดในรอบ 10 เดือน จากความคาดหวังเศรษฐกิจโลกฟื้นตัว ส่งผลบวกต่อหุ้นสถาบันการเงิน ทำให้มีแรงซื้อเข้ามาในหุ้นกลุ่มแบงก์ของไทยด้วย ขณะที่แรงซื้อกลุ่มพลังงานและแบงก์ช่วยผลักดันให้ดัชนีทะลุด่านแนวต้านสำคัญ 1,550 จุดขึ้นมาได้
ประกอบกับการมีวัคซีนต้านโควิด-19 หลายชนิดออกมาในช่วงนี้ก็จะทำให้การฉีดวัคซีนได้ในวงกว้างมากขึ้น ก็จะช่วยผลักดันให้เศรษฐกิจฟื้นตัวได้เร็วขึ้นเช่นกัน
อย่างไรก็ตาม การที่ดัชนีดีดตัวขึ้นมากว่า 7% ตั้งแต่ต้นปีนี้นับเป็นการปรับตัวขึ้นเร็วทำให้ต้องระมัดระวังแรงขายทำกำไรที่อาจจะมีออกมาบ้างในช่วงบ่าย แต่ยังเชื่อว่าดัชนีจะสามารถปิดเหนือระดับ 1,550 จุดได้ โดยมองแนวต้านต่อไปที่ระดับ 1,567 จุด และแนวรับที่ 1,550 และ 1,535 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT      มูลค่าการซื้อขาย   3,669.44 ล้านบาท  ปิดที่    44.75 บาท  เพิ่มขึ้น   1.00 บาท
GPSC     มูลค่าการซื้อขาย   3,475.80 ล้านบาท  ปิดที่    87.25 บาท  เพิ่มขึ้น   3.75 บาท
PTTEP    มูลค่าการซื้อขาย   2,882.70 ล้านบาท  ปิดที่   112.50 บาท  เพิ่มขึ้น   5.50 บาท
AEONTS   มูลค่าการซื้อขาย   1,477.00 ล้านบาท  ปิดที่   219.00 บาท  ลดลง    8.00 บาท
SCGP     มูลค่าการซื้อขาย   1,390.04 ล้านบาท  ปิดที่    44.50 บาท  เพิ่มขึ้น   0.50 บาท